རང་ཉིད་ཚ་དཔར་དང་བྱིས་པ་ཚ་ཚ་ལྟ་བུར་བྱེད་འདོད་ཙམ་ལས།རང་ཉིད་ཀྱི་འགྲོ་ལས་འདུག་སྟངས་ལ་བདག་གཅེས་ཀྱིས་ནམ་ཡང་རང་ཉིད་ཀྱི་ལས་ཀ་དགེ་རྒན་ཡིན་པས་དགེ་རྒན་ནི་སྤྱོད་པ་ཚད་ལྡན་ཞིག་ཡིན་དགོས་པ་དང་།དགེ་རྒན་གྱིས་བྱིས་པ་དག་ལ་བག་ཆགས་ཅི་ཡང་འཇོག་སྲིད་པའི་འདུ་ཤེས་རྩ་བ་ནས་བྲལ་སྟབས།དགེ་རྒན་དག་གིས་སློབ་གྲྭའི་ར་སྐོར་ནང་དུ་བ་འཐེན་པ་དང་ཆང་བཏུང་བ།ཤོ་རྒྱག་པ།གོན་པ་འདྲ་མིན་གོན་ནས་སྐྲ་ལོའི་བཟོ་ལྟ་འདྲ་མིན་བྱེད་པའི་སྤྱོད་སྟངས་དེས་བྱིས་པ་དག་ལ་བག་ཆགས་ག་འདྲ་ཞིག་འཇོག་མིན་ལ་དོ་སྣང་རྩ་བ་ནས་བྱེད་ཀྱི་མེད།སྤྱིར་དགེ་རྒན་ཞེས་པ་ནི་མཁས་བཙུན་བཟང་གསུམ་དང་གཙང་མཁས་གཞན་ཕན་གྱི་ནུས་པ་ཡོངས་སུ་ཚང་དགོས་ལ་ཆ་རྐྱེན་ཤིན་ཏུ་མཐོ་བའི་གང་ཟག་ཁྱད་པར་བ་ཞིག་ཡིན་དགོས་ཀྱང་།རང་ཅག་གི་ཡུལ་གྲུ་འདིར་ཡོད་པའི་དགེ་རྒན་དག་གི་སྤུས་ཀ་ནི་གཅིག་ལས་གཅིག་སྡུག་གི་གནས་ཚུལ་ཞིག་འབྱུང་མུས་ལ་བརྟེན།དགེ་རྒན་མང་པོ་ཞིག་གིས་སློབ་མ་ཚོར་སློབ་གསོ་རྒྱག་དུས་ཁ་མཁས་པ་ལས་རང་ཉིད་ཀྱི་སྤྱོད་པར་བདག་བྱེད་པའི་འདུ་ཤེས་མེད་པ་སོགས་ན་གཞོན་མང་པོ་ཞིག་གི་རྣམ་དཔྱོད་ལ་ཁ་ལོ་ཆེན་པོ་བསྒྱུར་མ་ཐུབ་ཅིང་སེམས་རྒྱུད་སློབ་གསོས་བརླན་མ་ཐུབ་པར་ལུས་ཡོད་པའི་གནས་བབ་འདི་ནི་ང་ཚོས་བསམ་བློ་གཏང་དགོས་པའི་གནས་བབ་ཛ་དྲག་ཅིག་ཏུ་གྱུར་ཡོད།